Parlement bekommerd oor reuselening by Wêreldbank(Argieffoto: Steve Buissinne/pixabay) Enoch Godongwana, die minister van finansies het Dinsdag terugvoer gegee aan die parlementêre staande komitee oor finansies oor ŉ lening van R11,4 miljard by die Wêreldbank. Die komitee is besorg oor die terugbetalingskoste van dié lening. Joe Maswanganyi, voorsitter van die komitee, sê die land spandeer jaarliks sowat R270 miljard aan terugbetalingskoste – die derde grootste uitgawe op die begroting naas onderwys en maatskaplike dienste. Maswanganyi voeg by dit is kommerwekkend dat gesondheid en gemeenskapsontwikkeling onderskeidelik in die vierde en vyfde posisie op die begroting lê. “Dit is teen die gees van die nasionale ontwikkelingsplan wat ten doel het dat dit sleutelprioriteite moet wees.” Maroela Media het vroeër berig die finansiering word bestempel as ŉ “lae rente- lening” wat sal bydra tot die regering se fiskale hulpverligtingspakket en vorm deel van steun deur die Internasionale Monetêre Fonds (IMF), die Afrika-ontwikkelingsbank en die Nuwe Ontwikkelingsbank vir die regering se breër strategie om eksterne finansiering van internasionale instellings te bekom. Maswanganyi het Dinsdag die komitee se mening benadruk dat ŉ groot skuldlas gewoonlik ŉ nadelige impak het op dienslewering. “Die komitee het al verskeie kere aanbevelings gemaak aan die nasionale tesourie, insluitend dat die departement die begrotingstekort moet bestuur om ŉ algehele skuldkrisis te voorkom. Nóg ŉ aanbeveling is dat die minister van finansies op ŉ kwartaallikse basis terugvoer moet gee aan die komitee oor skuldbestuur-strategieë.” Die komitee wil op 24 Februarie tydens die minister se terugvoer oor sy 2022-begrotingstoespraak meer inligting bekom. Maswanganyi sê dié terugvoer moet inligting insluit oor watter planne die nasionale tesourie het om inkomste te verhoog en uitgawes te beperk sonder dat die pro-armes-program daardeur geraak word.